“มท.” สั่งผู้ว่าฯ แจ้งปชช.ไปจุดเสี่ยง “ระยอง” รีบติดต่อ สธ.จังหวัด ตรวจหาเชื้อ “โควิด”
“ฉัตรชัย พรหมเลิศ” ปลัด มท. สั่งด่วนถึงผู้ว่าฯ แจ้งปชช.ไปพื้นที่เสี่ยง “ระยอง” ช่วงเวลาเดียวกับทหารอียิปต์ ให้รีบติดต่อ สธ.จังหวัด ตรวจหาเชื้อ “โควิด” 
“ฉัตรชัย พรหมเลิศ” ปลัด มท. สั่งด่วนถึงผู้ว่าฯ แจ้งปชช.ไปพื้นที่เสี่ยง “ระยอง” ช่วงเวลาเดียวกับทหารอียิปต์ ให้รีบติดต่อ สธ.จังหวัด ตรวจหาเชื้อ “โควิด”
15 ก.ค. 2563

นายฉัตรชัย พรหมเลิศ ปลัดกระทรวงมหาดไทย ในฐานะหัวหน้าผู้รับผิดชอบในการแก้ไขสถานการณ์ฉุกเฉินในส่วนที่เกี่ยวกับการสั่งการและประสานกับผู้ว่าราชการจังหวัดและผู้ว่าราชการกรุงเทพมหานคร เปิดเผยว่า ตามที่ปรากฏข่าวกรณีลูกเรือเครื่องบินทหารชาวอียิปต์เดินทางเข้ามาในราชอาณาจักรไทยเพื่อปฏิบัติภารกิจทางการทหารและตรวจพบเชื้อไวรัสโคโรนา 2019 โดยลูกเรือรายดังกล่าวเข้าพักที่โรงแรมดี วารี ดีว่า เซ็นทรัล ระยอง เมื่อวันที่ 8-11 ก.ค.63 และได้เดินทางไปห้างสรรพสินค้าแพชชั่นฯ (ห้างฯ แหลมทอง) เมื่อวันที่ 10 ก.ค.63 นั้น
กระทรวงมหาดไทย จึงได้สั่งการไปยังผู้ว่าราชการจังหวัดทุกจังหวัด ประชาสัมพันธ์ให้ประชาชนที่เดินทางไปยังพื้นที่ข้างต้น ตั้งแต่วันที่ 8-11 ก.ค. และกังวลว่าตนเองเป็นผู้สัมผัสใกล้ชิดกับผู้ติดเชื้อ ติดต่อสำนักงานสาธารณสุขจังหวัดในพื้นที่ หรือเบอร์สายด่วนกรมควบคุมโรค 1422
ทั้งนี้ หากจังหวัดมีกรณีสงสัยหรือพบข้อบ่งชี้ที่ชัดเจนว่ามีผู้สัมผัสใกล้ชิดในพื้นที่ ให้ดำเนินการตามมาตรการป้องกันโรคที่จังหวัดกำหนด โดยอาจนำเข้าสู่กระบวนการสอบสวนโรคของกระทรวงสาธารณสุขต่อไป
